EESTI ADVOKATUURI JUHATUS

ISTUNGI PROTOKOLL

5. september 2017. a nr 19

Tallinn

**AdvS § 40 lg 3 rakendamisest**

Vastavalt AdvS § 40 lg 3 võivad advokaadibüroo kaudu või vahendusel  õigusteenust osutada üksnes isikud, kes on advokatuuri liikmed. Erisus on seaduses toodud patendivolinike osas.

Mitme advokaadibüroo kodulehel on kuvatud mitte advokatuuri liikmetest isikute puhul ka tegevus- või nõustamisvaldkonnad või on kirjeldatud, et isik osutab õigusteenust konkreetsetes valdkondades. AdvS § 40 lg-st 3 tulenevalt on selline informatsiooni esitamine advokaadibüroo kodulehel eksitav. Et avaldatav teave ei mõjuks eksitavana, on võimalik kodulehel mitteadvokaadi tegevusvaldkondade kirjelduses näiteks:

1) märkida selgelt, et isik abistab advokaate konkreetsetes tegevusvaldkondades;

2) viidata AdvS § 40 lg-le 3, mille kohaselt ei osuta isik advokaadibüroo vahendusel õigusteenust.

Kuna kodulehekülje selle nõudega kooskõlla viimine võib nõuda lehekülje tehnilist muutmist, tuleb anda advokaadibüroodele mõistlik aeg kodulehekülgede käesoleva otsusega kooskõlla viimiseks. Juhatuse hinnangul on umbes kaks kuud piisav.

Juhatus

**O T S U S T A S:**

**Isikute puhul, kes ei ole advokatuuri liikmed, peab advokaadibüroode kodulehel olema võimalik selgelt aru saada, et isikud ei osuta advokaadibüroo vahendusel õigusteenust. Advokaadibüroode pidajatel ja advokaadiühingute osanikel tagada, et advokaadibüroo kodulehekülg oleks viidud käesoleva otsusega kooskõlla hiljemalt 1. novembriks 2017.**